《赠许从道之子祖孙》
宋代·刘过

祖孙今年几年齿，两髻紞紞垂到耳。
读书要以六经先，次第汉唐十七史。
老夫见之窃不然，别有一说为举似。
方今孽胡日衰甚，河朔早暮风尘起。
腐儒酸寒作何用，国家所欠奇伟士。
丈夫立身两字尽，臣子忠孝而已矣。
吾观汝相头面阔，颜色粗厚黑而紫。
汝翁七十鬓发转，汝父科第迟如此。
与生生死蠹文字。土田官人村夫子。
不如左弯右挟弓，肉食封侯差快耳。

作者简介：刘过（1154～1206）南宋文学家，字改之，号龙洲道人。吉州太和（今江西泰和县）人，长于庐陵（今江西吉安），去世于江苏昆山，今其墓尚在。四次应举不中，流落江湖间，布衣终身。曾为陆游、辛弃疾所赏，亦与陈亮、岳珂友善。词风与辛弃疾相近，抒发抗金抱负狂逸俊致，与刘克庄、刘辰翁享有“辛派三刘”之誉，又与刘仙伦合称为“庐陵二布衣”。有《龙洲集》、《龙洲词》。